text:
Austrie-Ongjarie
La monarchie austro-ongjariche, ancje cognossude come monarchie dal Danau o monarchie dualistiche o monarchie duâl (e clamade ancje Kakanien di Robert Musil, cuntun riferiment ale abreviazion austriache "k. k." par la zone de Cisleitanie) e jere un stât multietnic dale Europe centro- sud-orientâl. Al nassè daspò il cambiament dal Imperi austriac intune monarchie dualistiche secont l'Ausgleich (ven a stâi compromès) austro-ongjaric. Al esistè dal 8 di Jugn dal 1867 al 31 di Otubar dal 1918 (cuant, ale fin dale Prime vuere mondiâl, la Ongjarie a si ritirà de union monarchiche).
E si componeve di doi stâts: dai "reams e i paîs rapresentâts tal Parlament dal ream (tod. Reichsrat), ufizialmentri Cisleitanie" (dome dal 1915 clamade aministrativamentri Austrie), e dai "paîs dale sante corone ongjarese di Scjefin (tod. heilige ungarische Stephanskrone)". Tal 1878 e fo anetude ancje la Bosgne-Erzegovine, aministrade insiemit des dôs entitâts statâls.
I acuardis juridics costituzionâi dal Ausgleich a siguravin (intal sens di une union reâl) la paritât juridiche tra i doi stâts components, in rapuart l'un cun chel altri. Il comun cjâf di stât al ere "l'Imperadôr d'Austrie e re apostolic di Ongjarie'" (tod. Kaiser von Österreich und Apostolische König von Ungarn), dale cjasade dai Asburc-Lorene.
La Austrie-Ongjarie e fo cussì governade di:
Cuntune superficie di 676.715 km² e 52.800.000 abitants cirche (1914), la Austrie-Ongjarie e jere in Europe il secont stât par estension (daûr la Russie) e il tierç par numar di abitants (daûr la Russie e la Gjermanie di chê volte).
Teritorialmentri e comprendeve i atuâi stâts de Austrie, Bosgne-Erzegovine, Cechie, Cravuazie, Slovachie, Slovenie, e part dai odiernis Romanie, Montnere, Polonie, Ucraine, Italie e Serbie.
Nons[cambie | modifiche il codiç]
Come za dit, la Austrie-Ongjarie e ven clamade in plui mûts. Di seguit al è un piçul elenc dalis denominazions, culis relativis spiegazions.
- Tal 1868 l'imperadôr e re Francesc Josef I al stabilis formalmentri il non inmò doprât "monarchie austro-ongjariche" (tod. Österreichisch-Ungarische Monarchie).
- Cuntune conotazion plui gjeografiche, mediant che il Danau al traviersave il stât dualistic par une lungjece di 1.300 km e al costituive il sô flum principâl, a si fevele ancje di "monarchie dal Danau" (tod. Donaumonarchie).
- Parvie dale costruzion su derit costituzionâl di dutis dôs lis parts dal ream, si pues invezit doprâ la definizion "monarchie dualistiche" (tod. Doppelmonarchie). Cheste definizion no à nuie a ce fâ cul simbul imperiâl austriac de acuile a doi becs, che il popul ongjarês nol puartave.
- In aree gjermanofone, la Austrie-Ongjarie e ven ancje definide k. u. k. Monarchie (scurtadure di kaiserliche und königliche Monarchie), che par furlan al si pues voltâ "monarchie imperiâl e regâl".
- Inte leterature si fevele ancje di "Kakanien" - une espression che e ven dal romanç di Robert Musil "L'om cence cualitâts" e che e derive simpri dale abreviazion "k. u. k.".
I nons dai stâts components[cambie | modifiche il codiç]
Cuant che intal passât si fevelave di un dai doi stâts components, a esistevin denominazions specifichis.
- La Austrie imperiâl - fintremai il 1915 - e fo ufizialmentri clamade "i reams e i pais rapresentâts tal Parlament dal ream" (tod. die im Reichsrat vertretenen Königreiche und Länder); te sfere politiche e juridiche, a nivel inufiziâl, si doprave ancje il tiermin "Cisleitanie" (tod. Cisleithanien).
- La Ongjarie regâl e vignive invezit ufizialmentri definide "i paîs dale sante corone ongjarese di Scjefin" (tod. die Länder der heiligen ungarischen Stephanskrone), inufizialmentri ancje "Transleitanie" (tod. Transleithanien).
Storie[cambie | modifiche il codiç]
La vie viers l'Ausgleich austro-ongjarês (1848–1867)[cambie | modifiche il codiç]
Lis lidrîs dale monarchie austro-ongjariche a si cjatin tale contraposizion fra l'Imperi austriac e il ream di Prussie par la supremazie inte Confederazion todescje, che e jere stade impastanade il 8 di Jugn dal 1815 cule Austrie come potence presidenziâl. La Austrie e jere par la Prussie l'ingredei principâl tale Soluzion piçul-todescje (tod. Kleindeutsche Lösung), puartade de Lighe nazionâl todescje (tod. Deutscher Nationalverein): cheste soluzion e proviodeve une fusion dai paîs dale Confederazion todescje sot la egjemonie dale Prussie, cun la contemporanie esclusion de Austrie.
Cheste contraposizion a si disgredeà il 3 di Lui dal 1866 te bataie di Königgrätz (vuere austro-prussiane) a pro de Prussie. La consecuence plui pesante di cheste vuere par l'Imperi austriac e fo l'isolament par vie de separazion obleade dai stâts todescs. A chest indebiliment dal grop gjermanofon tal Imperi al corispondè un rinfuarciment dalis nazionalitâts non gjermanofonis dominantis demografichementri, che al faseve temê la colade di chest stât multietnic (belza periculât tal 1848).
Par limitâ chest pericul, la cjasade imperiâl e dovè prime di dut gjavâ tension al rapuart cul cêt dominant ongjarês. Dal pont di viste dai Asburc ribei tal 1849, i ongjarês a poderin vigni batûts dome cul jutori de Russie. Cule esecuzion di Lajos Batthyány - prim ministri ongjarês di chê volte - e di tros dai siei compagn di bataie, il vincjin Francesc Josef I al divierzè purpûr tal 1850 un abiss, che al deventà in mò plui grant cule separazion de Voivodine, Cravuazie, Slavonie e Transilvanie e cule sumission dal rest de Ongjarie par vie de fuarce militâr dal arciduche Albrecht.
Cule emancipazion dai contadins la cjasade dai Asburc e si cjatave definitivamentri cuintri la nobiltât ongjarese, che e reagì cuntune resistence passive, inte forme di refût dai funzionaris e de vuide. Chest al rindì necessarie une presince militâr permanente. Come lât positîf di cheste fase che e riduseve i privileçs de nobiltât e che e reprimeve i desideris di segregazion a son, insiemit ale emancipazion dai contadins, la modernizazion dal sistem scolastic, la fin de jurisdizion patrimoniâl e la introduzion dal codis penâl austriac.
Il confront al fò infin dismolât ancje par vie dal boom economic; tantetant un svizinament sustanziâl al fò compiût dome tal 1865 cule riconvocazion dal Parlament locâl ongjarês e cule promesse de amplie restituzion de Costituzion ongjarese dal 1848 de bande dal guviêr imperiâl. Altris pas a jerin urgentmentri necessaris.
Lis tratativis di compromes cui ongjarês a forin caraterizâts di posizions ongjaresis mâl rassegnadis. Lajos Kossuth (il cjâf spirituâl de rivoluzion ongjarese ch'al viveve in esili) e il so considerabil compagnatori a votarin pal distacament de Austrie; un compromes al sares stât (secont Kossuth) la "muart de nazion" e "al vares impuest al paîs la cuarde di trazion di interes forescj".
Ale fin tantetant a si imponè la opinion dal lidêr dai liberai Ferenc Deák. Tal incuintri al sustignì che par une Ongjarie libare, culis sôs fuartis minorancis slavis e todescje, al sares stât il pericul di isolâsi e di vegnî infin dividude tra la Russie e l'Imperi todesc. Une aleance cule Austrie indebilide dal problem interni dalis nazionalitâts, sot il guviêr di un monarcje ch'al si sares impegnât tal gjurament de incoronazion de nazion ongjarese, al sares stât par chest di preferî. Al convincè la nobiltât cundiplui cule osservazion che il compromes al vares ufiert la pussibilitât di mantignî la integritât territoriâl e politiche dai possediments latifondiaris e il primât sulis nazionalitâts non ongjaresis in Ongjarie.
Lis tratativis dal compromes austro-ongjarês a forin combinadis in prin dal agn 1867. Chest agn al vè une rie di acjadiments avonde impuartants, cussì riassumibii:
- 17 di Fevrâr - Francesc Josef I al instituì il gnûf guvier disot dal cont Gyula Andrássy; lis tratativis vienesis a forin combinadis invezit tal indoman.
- 27 di Fevrâr - Al si tornà a meti in vore il parlament dal ream ongjarês.
- 15 di Març - A Ofen, il cont Andrássy al gjurà fideltât cul so guvier al imperadôr. Tal timp istes a forin metudis in vigôr lis regolamentazions dal Ausgleich. Chest al à vâl come dì natalizi dale monarchie dualistiche, ancje se lis leçs dal Ausgleich a forin decidudis dai parlaments di ducj e doi i stâts dome par Dicembar dal stes agn.
- 8 di Jugn - Francesc Josef I al fò incoronât re di Ongjarie a Buda.
La monarchie dualistiche (1867–1914)[cambie | modifiche il codiç]
Francesc Josef I al ere formalmentri il cjâf di stât constituzionâl comun (union personâl); sot la sô direzion a vegnivin aministrâts in comun (union reâl):
- la politiche foreste;
- l'esercit comun (tod. k.u.k. Armee);
- la marine di vuere;
- lis financis ch'a coventavin par chestis ativitâts, intai corispondents ministeris dal ream (tod. k.u.k. Reichsministerien).
Austrie e Ongjarie a podevin di cumò indenant regolamentâ dutis lis altris cuistions ognidune par so cont, dutcâs a si rivà volontariamentri a une aree doanale, economiche e di valude comun.
Cule conclusion dal tratât di compromes a no forin comedadis dutis lis citis, cussì la Ongjarie e si ere notade un adatament ogni dîs agns.


c: text/html

text:
Te storie catalane al è un tiermin che al torne fûr: pactisme, vâl a dî “patisim”, forme politiche fondade sul ecuilibri tra podê centrâl (une volte il re di Aragon, cumò il guvier di Madrid) e espressions politichis dai podês locâi (une volte nobiltât, clericât e borghesie, cumò partîts politics catalans).
La tradizion di dialic par cirî un ecuilibri condividût jenfri Catalogne e Spagne e je lungje, e e va indevant ore presint: nol è un dialic facil, che daûr dai nivei (aministrazion, economie, identitât linguistiche…) al cjape formis e al pant obietîfs diviers. In ogni câs par che al sedi un dialic a coventin ricognossiment dal interlocutôr e volontât (convenience) di intindisi. Chest dialic si è ancje rot, in moments li che la Spagne si è sintude une vore fuarte e e à dineât ae Catalogne ancje dome il status di interlocutôr: par esempli sot Franco o sot Filip V (sec. XVIII).
SPAGNE DEBILE
Cumò invezit o sin tune fase là che la Spagne e je tant debile: e patìs de crisi gjeneralizade dal stât nazion, e à za pierdût la plui part dai siei podês a favôr di organisims sorestatâi (UE, NATO, podês finanziaris). La sô reazion e je di gjavâ risorsis a cui che i sta sot, ma no ‘nd à simpri la fuarce e la capacitât.
Al è clâr che la Catalogne, cun dute la sô cjame di identitât, economie e pês demografic, e fasi resistence e anzit, simpri par reagjî ae crisi, e domandi plui autonomie.
I sprocs di indipendence a puedin puartâ a semplificâ masse: no si pues cjalâ il rapuart tra Catalogne e Spagne come une partide di balon, tignint par une scuadre o par chê altre. La storie resinte de Catalogne no je la lote eroiche di un popul dominât, che al cîr di riconcuistâ la sô libertât: e je pitost la storie di une nazion che si confronte cun secui di condivision politiche, economiche, culturâl e ancje linguistiche cu la Spagne. E in gjenerâl lu fâs une vore ben, in maniere civîl, vierte, pacifiche, inricjidore par ducj (robe che la Spagne in gjenerâl no capìs e no presee…).
LIS RESONS PAR SOT
Ce resons sono alore sot dai sprocs indipendentiscj?
Par desenis di agns l’indipendentisime al è stât presint ma minoritari in Catalogne (tor dal 20% chei che si declaravin indipendentiscj). Al jere tant plui vîf invezit tal confront polemic, massime tai ultins agns, parcè che ur convignive a ducj: ai partîts catalans, che a jerin autonomiscj e fevelant di indipendence a domandavin 100 par vê 10; ai partîts di Madrid, parcè che cussì, cul lôr eletorât, a fasevin la part dai difensôrs de Patrie. Chest zûc cumò i è scjampât di man al guvier di Madrid, ancje pe incapacitât specifiche dal prin ministri Rajoy.
NISSUNE TENSION
In Catalogne però no si respire aiar di tension: forsit si sint che cumò la peraule i tocje ae Spagne. Se e dimostrarà di esisti ancjemò come interlocutôr, la Catalogne e sarà pronte a tratâ.
La pression internazionâl pe unitât dai stâts europeans no frenarà lis aspirazions catalanis a democrazie e sovranitât, ma e pues puartâ Madrid a vierzisi di plui al dialic: svuedât dal alt e dal bas, o destinât al frazionament, il stât nazion al è daûr a dimostrâ di jessi un model superât de storie, no dome in Spagne. ❚
Sandri Carrozzo
La crisi dal stât nazion tal spieli di Spagne e Catalogne............
Te storie catalane al è un tiermin che al torne fûr: pactisme, vâl a dî “patisim”, forme politiche fondade sul ecuilibri tra podê centrâl (une volte il re di Aragon, cumò il guvier di Madrid) e espressions politichis dai podês locâi (une volte nobiltât, clericât e borghesie, cumò partîts politics catalans).

robotstxt: allowed

filter: keep


text:
Al è di 20 mil e 300 euro il prin ripart di contribûts pal 2015 che la Provincie di Udin e da a sogjets publics e privâts par ativitâts di promozion de lenghe furlane.
La assegnazion, la prime di dôs pal an 2015 e poiade cun fonts propris di belanç, e je stade decidude de zonte di Palaç Belgrât su propueste dal president Pietro Fontanini.
“Cun cheste cifre, ancje se ridusude in confront ai agns prime, – al spieghe Fontanini — la Provincie e inten continuâ a dâ un sostegn reâl a chês ativitâts davueltis in lenghe furlane o dedicadis ae promozion de marilenghe, de storie e de culture furlane e des identitâts storichis.
Al è impuartant che a chestis realtâts a sedin destinâts fonts ancje di bande di ents publics par podê garantî la continuitât des progjetualitâts tal timp, par prudelâ la identitât furlane e la lenghe soredut daspò dai dâts sul câl dal 1% ad an dai residents in Friûl – Vignesie Julie che a fevelin la lenghe furlane, dât che al ven fûr te relazion dal plan gjenerâl di politiche linguistiche 2015 — 2019 proponût de ARLeF”. In merit al ripart stabilît de Provincie, “e je une volontât — al zonte Fontanini — di stimolâ e poiâ la promozion de nestre lenghe e culture midiant lis tantis iniziativis disvilupadis sul teritori, soredut des associazions”. Il contribût plui impuartant (5.000 euro) al è stât dât al “Istitût Ladin Furlan Pre Checo Placeran” pal sostegn te organizazion de Fieste dal Friûl 2015; 2.500 euro invezit ae associazion culturâl “Colonos” pe realizazion di un spetacul dedicât ae produzion poetiche par furlan, 1000 euros pe nestre riviste “La Patrie dal Friûl”.
Un contribût ancje pai “Cjastrons” pe realizazion di “Friûl Revolution- Scufiot Tv”, un format televisîf in sîs pontadis in lenghe furlane.
La tabele complete cun ducj i beneficiaris e je sul sît de Provincie (Delibare di zonte provinciâl n. 92 dai 25 di Mai dal 2015). ❚
Redazion
La Provincie di Udin e à deliberât 20 mil euros pes iniziativis di promozion e valorizazion de lenghe furlane............
Al è di 20 mil e 300 euro il prin ripart di contribûts pal 2015 che la Provincie di Udin e da a sogjets publics e privâts par ativitâts di promozion de lenghe furlane.


text:
Ancje chest an nol mancjarà di jemplâ la Glesie Mari di Aquilee il cjant dai Sants Ermacure e Fortunât, patrons dal Friûl, pe messe che Glesie Furlane (www.facebook.com/glesiefurlane), la associazion di predis e laics, e celebre ogni an par furlan. L’apontament al è pai 19 di Lui aes 6 sore sere. Tignît di voli ancje il nestri sît (www.lapatriedalfriul.org) e la nestre pagjine Facebook li che o comunicarìn i particolârs (i vescui invezit le varan celebrade ai 12 di Lui a buinore).
Partecipâ ogni an a Aquilee nol è dome un impuartant apontament liturgjic, ma al è vignî a zontâ un “got di vueli” ae lum de nestre identitât.
Se plui voltis si à fevelât di un imni nazionâl furlan che inmò al mancje, no puedin lassâ indiferentis lis peraulis dal Cjant dai Sants Ermacure e Fortunât, che intun passaç al dîs “Chi l’om furlan e chel da la Slovenie, e il todesc a cirin amicizie e, tant diviers, a cjatin une patrie, che e à tai martars dute la sô fuarce…”. Un messaç di pâs e fradilance che tal Continent Vieri al viôt il Friûl tant che il cûr di chê Europe dai popui che o bramìn, ma che magari cussì no e reste inmò un sium di realizâ ad implen. Vie pe messe e di fat a son previodudis ancje lis leturis par sloven e todesc.
Christian Romanini
✽ ✽ ✽
IL CJANT DAI SANTS
ERMACURE E FORTUNÂT
Sù, faiti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran’ miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantis tu vitorie
pai tiei nemîs clamâts a jessi fradis!
Chi l’om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Si fasaran ai 3 di Jugn lis prossim elezions politichis slovenis. Si trate, di un pont di viste tecnic, di elezions anticipadis, ancje se in realtât dome di une setemane. La legjislature e jere aromai prossime al tiermin naturâl e e jere calcolade za cuasi cierte la date dai 10 di Jugn pe gnove consultazion eletorâl, ma a cambiâ lis cjartis in taule al è stât il prin ministri Miro Cerar che si è dimetût ai 14 di Març. Propit un mês dopo, ai 14 di Avrîl, il president Borut Pahor al à disfat il Parlament, inviant cussì di fat la procedure eletorâl. Pahor al à formalizade la sierade anticipade de legjislature dopo des consultazions cui cjâfs grup parlamentârs e cui rapresentants des comunitâts minoritariis nazionâls taliane e ongjarese in Parlament, e dopo che a son scjadûts ducj i tiermins par podê proponi un gnûf prin ministri. Daûr de leç slovene, in câs di dimissions dal president dal consei, la pussibilitât di indicâ un gnûf candidât i tocje prime al president de Republiche e po dopo ai grups parlamentârs.
Lis dimissions di Cerar – il tierç prin ministri sloven inte storie a dimetisi dopo Drnovšek e Bratušek – a son rivadis dopo de decision de Cort Massime di anulâ il referendum sul secont binari Divača-Cjaudistrie che il guvier al veve sostignût, stimantlu un progjet strategjic pal puart di Cjaudistrie e pe Slovenie in gjenerâl. L’esecutîf al veve ancje partecipât in maniere ative ae campagne referendarie, e al è propit chest rûl che la Cort Massime e à criticât – il guvier, che al veve finanziât la proprie campagne cun bêçs publics, al varès informât i citadins in mût unilaterâl, presentant dome i aspiets positîfs dal progjet – e che duncje al à puartât i judiçs a anulâ la consultazion, là che al jere in ogni câs prevalût il “sì”. Il referendum al è stât ripetût domenie ai 13 di Mai, nuie election day.
di Tjaša Gruden
SLOVENIE. Al vôt cuntune setemane di anticip............
Si fasaran ai 3 di Jugn lis prossim elezions politichis slovenis. Si trate, di un pont di viste tecnic, di elezions anticipadis, ancje se in realtât dome di une setemane. La legjislature e jere aromai prossime al tiermin naturâl e e jere calcolade za cuasi cierte la date dai 10 di Jugn pe gnove consultazion eletorâl, ma a cambiâ lis cjartis in taule al è stât il prin ministri Miro Cerar che si è dimetût ai 14 di Març. Propit un mês dopo, ai 14 di Avrîl, il president Borut Pahor al à disfat il Parlament, inviant cussì di fat la procedure eletorâl. Pahor al à formalizade la sierade anticipade de legjislature dopo des consultazions cui cjâfs grup parlamentârs e cui rapresentants des comunitâts minoritariis nazionâls taliane e ongjarese in Parlament, e dopo che a son scjadûts ducj i tiermins par podê proponi un gnûf prin ministri. Daûr de leç slovene, in câs di dimissions dal president dal consei, la pussibilitât di indicâ un gnûf candidât i tocje prime al president de Republiche e po dopo ai grups parlamentârs.


text:
Formis di coscrizion obligatorie
a son implementadis
in 8 dai 28 Paîs de Union Europeane
Tai agns de vuere frede, il servizi militâr al jere obligatori pai oms in cuasi ducj i Paîs de Europe. Tacant cui agns ‘90, cul cambiament de situazion gjeopolitiche continentâl, la coscrizion obligatorie e je stade abolide in gran part dai Paîs de Union Europeane – par ultime la Gjermanie tal 2011 – intant che si passave di un esercit di coscrits a un di volontaris professioniscj.
Tai ultins agns, però, la tindince e je contrarie: la Svezie, che e veve scancelât la jeve tal 2010, le à ripristinade tal 2017, citant tant che resons l’ativisim militâr de Russie e il numar bas dai volontaris, e cheste volte clamant ancje lis frutis. Tal 2015, siet agns dopo vêle gjavade, la Lituanie e à reintrodusût la coscrizion obligatorie pai oms, in rispueste ae anession russe de Crimee dal an prime. E tal Lui di chest an, il guvier di Macron in France al à anunziât un program di servizi civîl-militâr di un mês pai frutats di 16 agns, che al tacarà tal 2019.
Ore presint, duncje, formis di coscrizion obligatorie a son implementadis in 8 dai 28 Paîs de UE: Austrie, Cipri, Danimarcje, Estonie, Finlande, Grecie, Lituanie e Svezie, come ancje in Norvegje e Svuizare, che a son fûr de Union Europeane. Chel culì sot al è un struc de situazion tai diviers Paîs.
Intun referendum tal 2013, i nestris confinants in Austrie a àn decidût, cuntune maiorance di cuasi il 60%, di mantignî une jeve obligatorie di 6 mês pai oms. In Austrie, Paîs neutrâl che nol fâs part de Nato, i coscrits a rapresentin cirche metât des fuarcis armadis, cul rest formât di soldâts professioniscj. Un tierç dai fantats austriacs al sielç però di prestâ servizis alternatîfs, che a puedin jessi il servizi civîl vêr e propri (9 mês) in struturis sanitariis, cjasis par anzians, Crôs rosse, Protezion civîl, associazionisim, o une varietât di servizis di volontariât (ecologjic, sociâl, cooperazion al svilup, educazion ae pâs) in Austrie, in Europe o (une vore popolâr) ator tal mont (10-12 mês).
In Svuizare, Paîs che al svante 500 agns di neutralitât e une popolazion convinte de necessitât de autodifese (il 73% al à votât par confermâ l’oblic di jeve intun referendum tal 2013), il servizi militâr al è obligatori pai oms e, par cumò, volontari pes feminis. Al cjape dentri un adestrament di base di 18 o 21 setemanis, plui cors anuâi di 3 setemanis par un totâl di 245 dîs di servizi; in alternative, il coscrit al pues servî par 300 dîs intune soluzion uniche. I obietôrs di cussience a prestin servizi civîl in varis setôrs, tal teritori svuizar, par 390 dîs. Une curiositât: cui che nol preste servizi militâr o civîl (cuasi il 20% dai coscrits), al scuen paiâ, fin ai 30 agns di etât, une “tasse di esenzion dal oblic” di trê ponts percentuâi in plui di Irpef, cun sconts se la persone e preste servizi te protezion civîl.
In Danimarcje – partner de Nato – il servizi militâr al è obligatori pai oms e volontari pes feminis; al à une durade di 4 mês, che a cressin fin a 12 in cierts servizis speciâi. In Norvegje la jeve e je di 12 mês e dal 2015 e je obligatorie ancje pes feminis (la Norvegje e je stade il prin Paîs Nato e il prin Paîs european a vê un oblic paritari). In pratiche, però, Danimarcje e Norvegje a àn esercits professionâi, cuntune necessitât di coscrits limitade (tal câs de Danimarcje, 4200 ad an, une piçule part di chei che a son clamâts ae visite di jeve) che e ven cuvierte cuasi dal dut di fantats e fantatis che si proponin in maniere volontarie. In pratiche, nissun al fâs il servizi militâr se nol à voie di fâlu. La situazion e je similâr in Estonie e Lituanie; ancje in Svezie une ferme efetive e rivuarde dome il 4% dai coscrits o coscritis.
In Finlande, un Paîs no inlineât cuntun lunc confin su la ex tindine di fier, la coscrizion e je obligatorie par ducj i oms parsore dai 18 agns, e volontarie pes feminis. Il servizi al à une durade di 165, 255 o 347 dîs; i obietôrs a prestin servizi civîl par 347 dîs. A diference dai vicins scandinâfs, l’80% dai fantats finlandês al fâs il militâr: une percentuâl tra lis plui altis dal mont. Une volte completât il servizi militâr, i coscrits a deventin riserviscj (il numar dai riserviscj finlandês al è il plui alt de Europe, dopo Russie e Turchie) e a puedin jessi clamâts a frecuentâ cors di inzornament.
La Grecie – Paîs che al fâs part de Nato – e à vût vie pai agns une ferme une vore lungje, fin a 36 mês, par vie dal stât di mobilitazion seguît ae ocupazion turche de part nord di Cipri tal 1974. Tai ultins agns, il Paîs al à cirût di movisi viers une riforme dal esercit in sens professionâl, ridusint tal 2009 il servizi militâr obligatori, limitât ai oms, a 9 mês pal esercit e 12 mês pe marine e aviazion; une scurtadure ulteriôr a 6 mês e je stade fermade par vie des dificoltâts economichis e dai coscj plui alts dal esercit professionâl. Te vicine isule di Cipri, simpri in consecuence de ocupazion turche, i oms a son clamâts a prestâ servizi militâr par 14 mês, continuant a jessi riclamâts tant che riserviscj diviersis voltis ad an.
I pilastris de Nato. I esponents principâi de aleance atlantiche in Europe – Gran Bretagne, Gjermanie e France – a son passâts di un biel toc a esercits professionâi: la Gran Bretagne, che no à mai vude une coscrizion obligatorie se no prime e dopo des dôs vueris mondiâls, ancjemò tal 1960; la France, il prin paîs a introdusi la coscrizion gjenerâl ai timps di Napoleon, tal 1996, e la Gjermanie tal 2011. In realtât, ancje la iniziative di Macron – un mês obligatori di servizi civîl o militâr par ducj i fruts di 16 agns, slargjabil su base volontarie par altris 3-12 mês – plui che resons di difese e somee vê l’obietîf di rinfuarcî il sens civic dai zovins francês e promovi la coesion sociâl. In plui, e fronte il probleme di ce fâ cui zovins jessûts dal sisteme scolastic che ancjemò no lavorin: dutis cuistions che a interessin di sigûr ancje il legjislatôr talian. ❚
Stefania Garlatti-Costa


text:
Suntun campion di 940 students di prime superiôr a son plui di 30 lis lenghis dopradis in famee
Ai 21 di Fevrâr, inte aule magne dal liceu Marinelli di Udin, e je stade presentade la fotografie linguistiche dai students des scuelis secondaris di secont grât de provincie, inte suaze de cunvigne “Plui lenghis, plui vite”. Il scandai, metût in pîts dal grup di lavôr des scuelis di “La lavagne plurilengâl”, al cjape dentri cinc istitûts: il Marinelli e il Bearzi di Udin, il Linussio di Codroip, il Magrini Marchetti di Glemone, il Manzini di San Denêl e il Paschini Linussio di Tumieç.
Di cualchi an, di fat, il liceu Marinelli al puarte indevant chest progjet cun chê di rilevâ cualis che a sedin lis lenghis dopradis dai fantats intai diviers contescj di ducj i dîs (scuele, famee e amîs). A inizi an scolastic, duncje, ai fantats in jentrade intes scuelis ur ven consegnât un cuistionari indulà che, cun di plui, si domande ai arlêfs di prontâ une autocertificazion linguistiche par ogni lenghe presinte in regjon (talian, furlan, sloven e todesc), plui altris lenghis studiadis a scuele (francês e spagnûl) e, se al è il câs, di altris che a cognossin.
I dâts a confermin la esistence di un plurilinguisim fuart, dal moment che suntun campion di 940 students a son plui di 30 lis lenghis dopradis in famee, marcant duncje il fat che dongje des minorancis linguistichis storichis di simpri presintis (che, par altri, in cheste aree gjeografiche no son nancje cuissà ce rapresentadis), si zonte dut un univiers linguistic menât dal fenomen plui resint des migrazions. Il furlan al ten bot, cun plui dal 50% dal campion che lu dopre ducj i dîs in famee e un tierç che lu fevele cui amîs. Clare che il dât si sbasse inte scuele, indulà che, dut câs, sù par jù doi fruts su dîs lu doprin cui compagns. Al tierç puest, o cjatìn la lenghe inglese e subite dopo albanês, dialets talians, spagnûl, rumen, todesc e francês che, dongje dal ûs cuotidian a cjase, a vegnin doprâts ancje intai contats cu la classe (fale il rumen). L’ûs di chês altris lenghis, invezit, al è limitât al contest familiâr o a ambients circoscrits fûr de scuele. Interessante la percezion che i fantats a àn des lôr competencis linguistichis, indulà che la lenghe inglese e chê furlane si confermin ancjemò chês plui cognossudis, daspò di chê taliane. Se si confrontin inglês e furlan, dut câs, e salte fûr cualchi sorprese. Suntun campion di 872 students, di fat, a son dome 107 chei che a declarin di no vê une cognossince passive dal furlan (comprension orâl), cuintri a pene 11 pal inglês. I fastidis, al è clâr, a aumentin inte comprension scrite, indulà che 221 di lôr no àn nissune competence (cuintri dome 17 pal inglês). Intal fevelâlu i dâts a miorin di cualchi unitât, stant che dome 205 no rivin a frontâ un discors par furlan (e 22 par inglês). Inte produzion scrite, invezit, come che ben o savìn, la situazion e je critiche, cun 342 che a ametin di no savê nancje lis fondis de grafie e de gramatiche furlane (dome 20 pal inglês). Cun di plui, al è interessant marcâ cemût che i fantats a declarin di vê sù par jù la stesse cognossince des lenghis furlane e inglese a nivel avanzât intal lei (140 pal furlan e 123 pal inglês) e intal scrivi (81 pal furlan e 84 pal inglês). ❚


text:
Cjârs letôrs,
cun chest mês il nestri mensîl nol è plui in blanc e neri.
_Il sburt par fâ cheste inovazion nus è vignût di une gnove iniziative: in gracie dal jutori de Provincie di Udin, pe viertidure de stagjon turistiche estive, albiercs e agriturisims de provincie a ricevaran il nestri gjornâl di fâ viodi ai lôr ospits.
_I abonâts a varan il mensîl intune version normâl, ma un trop di copiis a laran ator in gracie di cheste iniziative cun tune prime pagine divierse, che e à un messaç di “benvignûts in Friûl” ai turiscj forescj par inglês, todesc e francês, e une descrizion di ce che e je cheste riviste scrite intune lenghe particolâr.
_Une lenghe che e je un biliet di visite dal nestri teritori, parcè che e conte di un Paîs cun tradizions particolârs che e vegnin de union des trê grandis culturis de Europe: latine, slave e gjermaniche. Nô o sin un cjanton unic dal Continent Vieri.
O cjapi la ocasion de presentazion di cheste iniziative par marcâ che lei la Patrie al è un biliet di visite ancje par cui che le lei. Il nestri letôr al è:
_un che nol mole: prin di dut parcè che, no vint grande distribuzion, il gjornâl al à vût di cirîlu. E al è un impegn ancje chel di lei par furlan: a scuele nol ven ancjemò insegnât come che al coventarès e o sin analfabetis in te nestre lenghe.
_Nol è conformist: interessâsi al propri teritori “pensant furlan” (no dome “par furlan”) tal mont di vuê, che nus volares fats cul stampin, nol è par nuie scontât.
_Al è braurôs pardabon de sô lenghe e de sô culture: un cont al è un che ogni tant al bute li un “mandi” o un “fuarce Friûl” te ostarie, un altri cont al è cjapâsi su e fâ l’abonament.
_I ten a lis lidrîs ma ancje al futûr: vie pes nestris pagjinis o contìn di une lenghe che si inzorne tal timp e che e ven doprade in ogni cjamp de vite: de economie ae musiche, ae presince sui social media (la nestre pagine Facebook e à passe 16.000 di lôr che le seguissin).
_Al è pazient: nô o spedìn il gjornâl ai prins dal mês, ma cun lis Puestis Talianis al rive une dì la, e vot dîs dopo tal paîs dongje. Bon, pazience (apont), tant la cjarte no scjât e nancje lis ideis.
_Par strucâ dut intun concet, in sumis al è un sostignidôr de identitât furlane. Cuant che un al à in man chest sfuei, o savês che al è dut chest: un dai nestris.
A ducj nô, duncje, ancjemò une volte buine leture cul auguri che il trop di letôrs braurôs di chest “biliet di visite” si slargji simpri di plui.
✒ Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
No sarà une semplice mostre di mobilie. Te so 49.me edizion internazionâl, la manifestazion di Milan e tire dongje une schirie di esposizions in contemporanie. Dentri, duncje, ancje cusinis, cun colegade tecnologjie, furniments pal bagn. E, in dut chest, si podevie forsit lassâ di bande il design? Dal sigûr no. Cussì, si cjatarà dut ce che al ruede tor ator e soredut dentri di cjase, cui che al larà a visitâ il prossim «Salon internazionâl dal Mobil», tal cuartîr «Fiera Milano» di Rho, dai 14 ai 19 di Avrîl (des 09.30 aes 18.30, jentrade riservade ai operadôrs dal setôr; domenie ai 18 di Avrîl, acès a ducj).
Un cartelon di cunvignis, dongje dai stands esposidôrs, al cirarà ancje di fâ il cuadri, di capî il stât de art dal marcjât sul plan nazionâl e forest. Ducj a confront: esperts, grandis e piçulis impresis a fevelâ di cemût jessî di cheste crisi.
Il Salon al è grancj numars: 2.500 esposidôrs, par un totâl di 211.500 metris cuadrâts di esposiszion. Culì dentri a ciraran di dâsi visibilitât ancje tredis nestris aziendis e doi ents di categorie furlans. In struc, pal setôr taulins e cjadreis, o varìn: All Kit srl e Softline di Pavie di Udin; Ergotek srl di Udin; Nuova Selas srl, simpri di Pavie. E siere la patulie de provincie di Udin la «Gervasoni spa», cun cjamaris, jets singui e matrimoniâi, salots, mobilie e imbotîts.
Vot aziendis a puartaran lis lôr mobiliis, diretementri di Prate di Pordenon: furniments par salis di gustâ, stuis e salots, mobilie varie, taulis e cjadreis. A esponin: Armobil spa; Bimax; Compas Costruzione Mobili; Florida Family; Kriterio srl; Martex spa; Mobilificio Florida srl; Santarossa spa.
E sarà presinte ancje la «Azienda Speciale Imprese e Territorio – I. Ter», struture de Cjamare di Cumierç di Udin, che e cure la progjetazion e la atuazion di diviersis iniziativis, cul obietîf di sostignî il procès di internazionalizazion des piçulis e mediis impresis dal so teritori. In altris peraulis, relazions economichis cul forest, in colaborazion cu la Regjon Friûl -VJ e lis associazions di categorie.
Ae ombre de Madonute, e volarà fâsi lûs ancje il «Consorzio Eurosedia srl», cun sedis a Manzan e a Udin. Nassût tal 1968, al espuarte in scuasit cuarante Paîs. Al à il so pont di riferiment produtîf – taulis e cjadreis in len e ancje in metal – tal Triangul de cjadree. Il salon al coventarà ancje par chest: par tornâ a fâ alçâ in pîts chest distret industriâl, il plui nomenât de Patrie, metût in zenoglon di une crisi che e à mandât in casse integrazion centenârs di operaris.
OSCAR PUNTEL
LA INTERVISTE. A Milan, jenfri i 2.500 esposidôrs, ancje tredis realtâts furlanis............
No sarà une semplice mostre di mobilie. Te so 49.me edizion internazionâl, la manifestazion di Milan e tire dongje une schirie di esposizions in contemporanie. Dentri, duncje, ancje cusinis, cun colegade tecnologjie, furniments pal bagn. E, in dut chest, si podevie forsit lassâ di bande il design? Dal sigûr no. Cussì, si cjatarà dut ce che al ruede tor ator e soredut dentri di cjase, cui che al larà a visitâ il prossim «Salon internazionâl dal Mobil», tal cuartîr «Fiera Milano» di Rho, dai 14 ai 19 di Avrîl (des 09.30 aes 18.30, jentrade riservade ai operadôrs dal setôr; domenie ai 18 di Avrîl, acès a ducj).


text:
Tai ultins agns, te nestre regjon, lis manifestazions leâdis al mont dai letôrs e dai autôrs di fumuts a àn cjapât simpri
plui pît e no mancjin cunvignis e mostris di risonance e interès nazionâl.
In chescj ambits la province di Pordenon e je une vore vivarose e ative tant che il numer di fumetiscj e ilustratôrs al è in cressite e, cul jutori des amistrazions publichis, si fasin ancje une vore di iniziativis par imparâ a disegnâ, a butâ jù senegjaduris e piturâ strichis. Chest an, chei autôrs e chei passionâts che a puartin indenant di tant timp il moviment dai “comics”, a àn inmaneât chê che e vûl jessi une rassegne fisse par fâ cressi e coordenâ il mont dai fumuts in Friûl. FIUMETTOPOLIX.
Par savê di plui su cheste gnove manifestazion o domandìn alc a Marco Dabbà, coordenadôr logjistic, espert di instalazions e grant “fan” dai fumuts made in Friûl.
D: Ce ise FIUMETTOPOLIX?
R: Une grande manifestazion che si davuelç in comun di Flum (PN) dai 21 ai 23 di Setembar e che e vûl dâ ai fumetiscj furlans la pussibilitât di metisi in mostre e di confrontâ lis esperiencis personâls cun chês di autôrs di livel statâl. La nestre regjon e je une vore siore di disegnadôrs tant che Toffolo, Altan, Barison, Toffanetti, Costa, Campaner e tancj altris ilustradôrs di lustri che a àn la pussibilitât di cjatâsi ator pe mostre e fevelâ di fumuts. La mê volontât e je chê di fâ nassi, pal doman, un pont di riferiment regjonâl dai fumuts coordenât e incentivât e, se al è pussibil, cun altris sedis leadis ator pe regjon. Partint di Flum, o volìn fâle deventâ itinerant te nestre regjon par segnalâ gnûfs disegnadôrs, gnûfs personâçs e gnovis situazions e par fâ nassi une culture furlane dai fumuts.
D: Cui aial vût la idee di fâ FIUMETTOPOLIX?
R: Dut al è nassût di une idee di Emanuele Barison (dis. di Diabolik) e Romeo Toffanetti (dis. di Nathan Never) doi fumetiscj professioniscj, za protagoniscj di manifestazions di fumuts tal pordenonês, cun tantis ideis, cognossincis tal mont dai fumuts regjonâl e statâl, che a àn dât ae scjalute de manifestazion un aproç sientific e une vore critic. FIUMETTOPOLIX al è nassût da lis cinisis di un apontament che za si devuelzeve a Flum tai agns indaûr che però di chest an, cul jutori de aministrazion publiche e di professioniscj dal setôr, al vûl montâ di livel e deventâ plui impuartant. Jo, par vie di une mê passion pai fumuts e ancje par vie dal gno mistîr di alestidôr di mostris, o ai preseât subite la iniziative e mi sei ufrît par coordenâ il dut a livel logjistic e pratic. Barison e Toffanetti, pe ocasion a àn ancje creât ICS, il gjat fumetât mascotte de manifestazion che al compagnarà dute la cunvigne. Par chest “numar zero” o varìn ancje il sostegn di firmis impuartantis dal gjornalisim di setôr.
D: Cemût si davuelzaraial il program?
R: Tai trê dîs di manifestazion o varìn incuintris scambis e mostris cun autôrs come Giorgio Cavazzano (disegnadôr de Walt Disney), Massino Giacon (fumetist e insegnant dal IED), Andrea Venturi (disegnadôr di Tex) e cun personâçs nostrans come l’udinês Paolo Paron (espert di tradizions locâls e president de societât Tolkeniane), il spilimberghês Francesco Bisaro e cul pordenonês Ugo Furlan (poliedric autôr autodidate).
In zonte o varìn proiezions di cartoons, mostris marcjât, mostris personâls dai autôrs ospits, incuintris a teme, concors di dissen, la mostre “I PRIMI EROI” (mostre dai prins erois a fumuts americans) e tant altri.
D: Ce vuelistu dî cu la frase… valorizâ i autôrs furlans?
R: In Friûl o vin un grant numar di disegnadôrs pardabon brâfs e talentuôs che a lavorin cun editôrs internazionâi e un grum di lôr a publichin continuementri ancje strichis in marilenghe. Parcè no radunâju e metju in contat par un disvilup in otiche furlane dai fumuts! Pal an che al ven o vin za tante cjar sul fûc e o volìn dedicâ un spazi ai fumetiscj pordenonês, in spiete che tancj altris si fasedin sintî e cognossi. Doprìn FIUMETTOPOLIX par coordenâsi e fâ nassi une rêt regjonâl dal fumut.
Mi clami Don Rosa e o cognòs ben Paperon de Paperoni!
Di Manià a Paperopoli dilunc la vie de emigrazion furlane: Jacum “Keno” Don Rosa, al è un dai plui grancj autôrs e disegnadôrs di fumuts de Disney. Specializât in storis di Zio Paperone (Uncle Scrooge), Paperino (Donald Duck) e dute la famee dai razuts al à ereditât il nom dal nono Jacumin Chino Rosa (keno par comoditât…), emigrât in Americhe di Manià tai prins dal 900. L’artist al è simpri stât braurôs da lis sôs lidrîs furlanis tant che il baûl doprât di so nono pal viaç al è deventât un simbul plui voltis plaçât tes sôs storiis (chel cui tacons e i ricuarts di Zio Paperone). Inventôr de saghe di Paperon de Paperoni, al à simpri vût passion pal dissen e prime di jessi fumetist a timp plen, al è stât ancje a vore te buteghe di famee.
ARG! SIGH! SPLASH! GULP! FIUMETTOPOLIX: fumuts a Flum!Sandri Olivetto
Tai ultins agns, te nestre regjon, lis manifestazions leâdis al mont dai letôrs e dai autôrs di fumuts a àn cjapât simpri


text:
Il strent leam cu la tiere danubiane
Une storie complicade ma plene di interès, chê de Ongjarie intal periodi che al cjape dentri la fin dal secul XIV e i prins vincj agns dal ‘400. Intant, bisugne tacâ cul dî che la storie de nestre Patrie e je simpri stade instreçade in maniere straordenarie cun chê ongjarese. La diocesi di Aquilee, come che o savìn ben, fin dal at de sô fondazion in ete costantiniane, e rivave a poiâ i pîts su lis rivieris dal Balaton. La Historia Langobardorum di Pauli nus conte che Lopchis, il so antenât, al vignive propit di un vilaç de Panonie. E par secui, la grande strade che e leve daûr dal cors de Drau e de Save finint inte Danau, e jere pestade di marcjadants che a tignivin insiemi lis citâts di Buda e di Pest dongje di chês di Cividât e di Udin: monedis, pinsîrs, art e bielece a univin duncje il Friûl e il ream dai Ongjarês.
◆ Ma nol baste: cuant che intal 1382 il vecjo re Luîs I al mûr, la corone e passe, dopo un moment di tension fuarte, al om di sô fie Marie, ven a stâi a Sigjismont di Lussemburc, fi di un dai plui grancj imperadôrs de Ete di Mieç e amì straordenari de Patrie dal Friûl, ven a stâi Carli IV. Une famee, chê di Lussemburc, che e veve dât al Patriarcjât ancje il grant Nicolau, barbe di Sigjismont e svindicadôr dal sassinament dal Patriarcje Bertrant. Un tron une vore bulint, chel di Sigjismont, dal moment che il re al veve di tignî di voli i Turcs, la oposizion interne dal fuart partît di oposizion, peât ae famee dai Angiò, e ancje il re cravuat Hrvoje Vukcˇi´c Hrvatini´c che al dominave su Dalmazie e Slavonie e, poiât dal so vescul Paul Horvat, al voleve smarcjâsi simpri di plui dal control de corone ongjarese. Cuant che l’opistor (vescul) angjioin di Sigjismont, Ladislau di Napoli, al à vendût a Vignesie i siei dirits di sucession su dute la cueste Dalmate, la Serenissime si fasarà une des nemiis plui invelegnadis dai Ongjarês e massime dal lôr re. Par chest, Sigjismont al sarà il plui fuart aleât dal patriarcje Ludwig von Teck, l’ultin princip in temporalibus, intes azions di difese de Patrie jenfri il 1419 e il 1420. Par fâ cuintri ai tancj nemîs, la inteligjence di Sigjismont e sarà chê di dâi fuarce soredut aes citâts e ae borghesie, di simpri contrarie ae nobiltât. Nomenât re dai Romans intal 1410 e duncje costret a spostâsi in continuazion jenfri lis capitâls di chel grant ream, al veve cjatât in cheste formule une aleance cetant potente tra corone e marcjât, che e permetarà aes comunitâts di invistî une vore in art e in bielece, sponsorizadis des bancjis e dai marcjâts.
◆ Crodint inte necessitât di union de Glesie ocidentâl, spacade dal Schisme, al sarà lui a sburtâ il Concili di Costance (1414-18), là che si poiarà la semence dal Umanisim. Al veve istituît un ordin militâr une vore potent e fuart, l’Ordin dal Dragon, par protezi la Cristianitât cuintri dai siei nemîs. In cualchi an, il voivoda de Transilvanie, che in chel moment e jere sot de Ongjarie, Vlad Tepes, al deventarà un famôs rapresentant di chel stes Ordin dal Drâc, e al sarà cognossût miôr tant che Dracula. Us disial alc? ❚
CE SUCEDEVIAL IN CHÊ VOLTE TAL MONT? Biel tornant de OngjarieAgnul Floramo
Il strent leam cu la tiere danubiane


text:
In Novembar tra lis tantis ricorencis si ricuarde ancje la fin de prime, magari cussì no grande, vuere mondiâl. Si dîs concludude cuntune “vitorie”, ma in realtât sierade cun centenârs di miârs di muarts, cun ferîts e distruzions e digraciis di ogni sorte. La Austrie, che e veve dât di lavorâ par secui ai furlans e che cul Friûl e veve simpri mantignût un rapuart, e jere deventade, bot e sclop, nemie patentade al pont di cjalâsi di stos. Ma cuant che si crôt di vê vinçût, si pense ancje di vê reson. Pure retoriche lade indenant par gjenerazions. Par furtune che cumò si fevele di Europe e i confins a son tornâts a spalancâsi.
pre Roman Michelotti
Mi vevin clamât un an a Ravinis, ai 11 di Otubar. A vevin la fieste dal Redentôr, l’aniversâri dal rascjelament di Paulâr e la Madone: trê fiestis intune. Podês dome crodi la emozion di lâ, jo plevan di Rualp, a predicjâ intun Paulâr! Mi jeri preparât benin e o vevi dividude la mê predicje in trê tocs, come che e compuartave la fieste.
Dai trê ponts, o ai batût di plui sul Redentôr, che al sarès une statue che chei di Paulâr a àn metude sù in Piçûl par che ju tegni vuardâts dai Mucs. Al è propit a confin dal Friûl cu la Austrie.
Dopo di vê spiegât cun passion che te vuere si è ducj triscj e no dome i todescs, che salacor a ‘nd jere stâts di nostrans che a vevin dât plui dam di lôr, almancul tes cjanivis e tes stalis, cence contâ i cristians, mi à parût di dî che moments dal gjenar nol jere il câs di sglonfâju tant a sun di bufulis retorichis. Nant dismenteâju o se no ricuardâju par no tornâju a ripeti. E il Signôr al è Signôr di ducj e lui nol à sigûr no metudis stangjis jenfri Paularins e Mucs, che a son confinants e che une vacje e pues passâ di ca o di là cence nancje savê che e à gambiade patrie. Se mai, lis spaltadis lis àn metudis i Talians e la vuere le vin fate no pe nestre patrie, ma pe lôr, che nô o sin in parentât cui Mucs par vie dal Patriarcjât. E alore parcè meti un Signôr propit a confin? Par unî o par dividi? «Jo no ai stât a viodi cheste statue – o continuai – cemût che le vês sistemade, ma però mi fasarès taiâ il cjâf che le vês metude cu la muse che e cjale Paulâr e cul cûl cuintri dai Austriacs. Che se le metevin i Austriacs, le metevin dut ledrôs: la muse viers di lôr e il cûl cuintri di vualtris. Seont vualtris, alore, une robe dal gjenar che si pues girâle e voltâle daûr che al poche, isal un Signôr, che al è pari di ducj, o un pipinot?».
La int e scoltave intente e no mi à semeât che e fos invelegnade. Anzit, mi pareve che e veve capît ce che o intindevi. I unics che no àn capît bocjade a son stâts il bonsignôr di Paulâr, cul muini, che a àn la stesse religjon, e il plevan di Salin. Che di fat mi àn frontât dopo Messe su la puarte de glesie e mi àn dit: «Un predi nol à mai di dî in glesie certis peraulis, che cussì si bute jù la religjon. Par esempli, no tu vevis di doprâ la peraule ‘cûl’!».
«E ce vevio di dî, po?»
«Tu vevis di dî “schene”!».
«Ma jo o crôt che no vedis fat un Signôr cence cûl!».
«Vere – dissal lui -, ma cuant che la int a sint a dî “cûl” e reste cussì imbarlumide e disorientade e scandulizade, che no rive plui a stâ daûrij a la tô predicje».
«Ben se la int e ves il vuestri cjâf!» mi scjampà fûr.
«Se e je cussì, mi displâs ma no pues clamâti plui, che mi tocje di sintîlis a mi dopo!». […] ■
(Gjavât di Misteris Gloriôs)
pre ANTONI BELINE
IL FERÂL. Il Redentôr di Piçûl /............
In Novembar tra lis tantis ricorencis si ricuarde ancje la fin de prime, magari cussì no grande, vuere mondiâl. Si dîs concludude cuntune “vitorie”, ma in realtât sierade cun centenârs di miârs di muarts, cun ferîts e distruzions e digraciis di ogni sorte. La Austrie, che e veve dât di lavorâ par secui ai furlans e che cul Friûl e veve simpri mantignût un rapuart, e jere deventade, bot e sclop, nemie patentade al pont di cjalâsi di stos. Ma cuant che si crôt di vê vinçût, si pense ancje di vê reson. Pure retoriche lade indenant par gjenerazions. Par furtune che cumò si fevele di Europe e i confins a son tornâts a spalancâsi.


text:
E je di vecje date la pratiche de residence di artist, almancul a partî de epoche baroche, cuant che compositôrs, libretiscj, musiciscj e cjantants, si cjatavin ducj insiemi intune determinade localitât par lavorâ suntune opare e daspò presentâle intal stes lûc. Il tiermin duncje si riferìs a une prassi che e consist tal fat che un ent, un teatri, une organizazion, sedi publiche o privade, a ospitin un o plui artiscj par permetiur di creâ alc che al vignarà dopo mostrât ae comunitât. Un discors che al lee il fâ artistic cu la partecipazion de int, che al met adun creadôrs, tant che pitôrs, atôrs, musiciscj, performers in gjenar, cu la int che e podarà gjoldi no dome de opere, ma ancje dai moments de sô creazion. Une realtât cussì in Friûl, oltri al progjet L’Insiùm che al è un laboratori permanent, si pues cjatâ di Istât intal festival Stazion di Topolò e ancje in Primevere intal East Village Artist Residency a Manzan. ❚✒ A.S.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
PUNGITOPO Il pungitopo, par furlan, si dîs RUSCLI, e al è un non une vore plui dongje de terminologjie botaniche, Ruscus aculeatus. Par talian si clame cussì stant che lis sôs fueis, a spice, a vignivin dopradis par metilis ator ae mangjative e tignî lontan i surisins. La si dopre, in di di vuê, come ornament sot Nadâl, par lis [...]
Categorie: Cemût si disial?
Dopo tant timp nus va di riproponi une rubriche che forsit a pues someâ strane, ma e je une garanzie di furlanitât: difat, cui isal plui impegnât a sostignî la marilenghe di chel che une peraule, par talian, nol sa nancje cemût che si dîs? E alore vuê us proponin dôs peraulis dopradis inte vite dai cjamps, che podopo, par [...]
Ve chi, al plôf e al plovarà, in chescj dîs, ma o sin istes in stagjon di Vierte, e alore la rubriche dal “Cemût si disial” e va indevant cun altris trê rosis, che magari cuissà, no savìn simpri cemût che si disin par furlan. Narciso Comencin cul narciso, sì, flôr che al cjape il non dal grec e si [...]
Primula Ve chi, pene jentrade la stagjon de Vierte nus pâr just fâ un post in teme e cjacarâ di cualchi rose che magari, no simpri, la clamin cul non just, cuant che la viodin pai cjamps. Tachin cun chê chi in bande, che ducj a cognosseis di sigûr, jessint che al è un dai flôrs plui facii di cjatâ [...]
Ve chi, la seconde puntade de gnove rubriche su lis peraulis. Chest colp o provìn a cjalâ de bande contrarie e tirìn fûr cualchi peraule che par furlan, ben o mâl, o savìn ce che e je, ma cuant che si trate di voltâle par talian… boh!? E se chê altre volte e jerin trê bestiis, vuê o sielzin trê [...]
O comencìn vuê une gnove rubriche, cussì, par gust dal Ostîr, par viodi se magari a pues plasê ancje ai clients de Ostarie e sburtâlu a lâ indevant. La rubriche si clame “Cemût si disial?” e si cjacare di peraulis. In fin dai conts, lis contis si fasin sù cu lis peraulis, e di spes a capite di no savê [...]


text:
Se tu vâs su Spotify o su YouTube e tu digjitis “Alessandro Orologio”, tu varâs mût di scoltâ lis composizions, sacris e profanis, dal nestri compositôr di Dograve, che si è fat cognossi ben dilunc dal cors de sô vite, almancul inte Mitteleurope dal timp. E al è ben ricuardâ che diviersis sôs oparis a son stadis stampadis no dome a Vignesie ma ancje in Gjermanie, a Helmstedt, a Dresde, zirant cusì par lunc e par larc, e diviersis copiis des primis stampis a son conservadis in bibliotechis europeanis impuartantis. E vâl ancje la pene di ricuardâ che diviersis enciclopediis de musiche a dedichin un profîl biografic e bibliografic a Orologio, tant che l’impuartant “The New Grove Dictionary of Music and Musicians”, in plui che il “Dizionari Biografic dai Furlans” e un struc su “Wikipedia”. Diviersis oparis in partidure a son in rêt, lant su “International Music Score Library Project” e in “Choral Public Domain Library”.
◆ Lant ben a curiosâ, si scuvierzin ancje diviersis publicazion discografichis, no pocjis, di bande di grups strumentâi e vocâi dal forest, par un autôr furlan meritevul di jessi dentri ancje di une antologjie di une etichete danese che tai agns Novante e à produsût un vinîl di musichis dal timp di Fidrì II.
◆ Ma chel che forsit plui di ducj si è dedicât, in sens editoriâl, discografic e di stampe, a pandi la produzion di Alessandro Orologio, al è stât Bruno Rossi che, cu la Pizzicato Edizioni, tal cors dal timp, al à rivât a editâ la “Opera Omnia”, come che si intitule la imprese, componude di vot volums che a tegnin dentri lis “Cjançonetis” a trê vôs, ancje intauladis pal liût, i “Madrigâi” a cuatri, cinc e sîs vôs, i “Cantica Sion” a vot vôs, lis “Jentradis” a cinc e sîs vôs, e la sô produzion sacre che e je in cuantitât minôr a pet di chê profane.
Par sierâ il cercli de dedizion furlane ae cause de divulgazion de opare di Orologio, al è il cd dal titul “Alessandro Orologio, musico friulano del Cinquecento e il suo tempo”, cuntune sintesi ben resonade de sô produzion, cun tocs interpretâts di bande dal Côr dal Friûl-Vignesie Julie e dal Ensemble Strumentâl Orologio, cun mestri di conciert Davide De Lucia.
◆ O crôt che, par chei che no son dal mistîr, ma che a son istès cetant apassionât de storie de musiche furlane, o che a àn plasê di svicinâsi, al seti util prime di dut scoltâ lis composizions dai nestris autôrs, par fâsi la orele, metint dongje la leture di cualchi contribût che al fronti, magari ancje in curt, il periodi storic cun magari cualchi confront cu la opare di altris compositôrs dal timp. Par fâ un esempli, provait a scoltâ alc de produzion profane di Orologio, cualchi “Jentrade”, e daspò scoltait alc di Giorgio Mainerio, un bal dal so famôs “Il primo libro de’ balli” par dî, compositôr di Parme naturalizât furlan, che al jere dal stes periodi, nassût sedis agns prime di lui, e muart ancje prime di lui, tal 1582. Un confront che al risulte util par capî ue vore di robis, cence doprâ tantis peraulis, pluitost scoltant tancj sunôrs di chel lengaç universâl che je la musiche. ❚
Riscuvierzi Orologio cumò: internet, bibliotechis e librariisAlessio Screm
Se tu vâs su Spotify o su YouTube e tu digjitis “Alessandro Orologio”, tu varâs mût di scoltâ lis composizions, sacris e profanis, dal nestri compositôr di Dograve, che si è fat cognossi ben dilunc dal cors de sô vite, almancul inte Mitteleurope dal timp. E al è ben ricuardâ che diviersis sôs oparis a son stadis stampadis no dome a Vignesie ma ancje in Gjermanie, a Helmstedt, a Dresde, zirant cusì par lunc e par larc, e diviersis copiis des primis stampis a son conservadis in bibliotechis europeanis impuartantis. E vâl ancje la pene di ricuardâ che diviersis enciclopediis de musiche a dedichin un profîl biografic e bibliografic a Orologio, tant che l’impuartant “The New Grove Dictionary of Music and Musicians”, in plui che il “Dizionari Biografic dai Furlans” e un struc su “Wikipedia”. Diviersis oparis in partidure a son in rêt, lant su “International Music Score Library Project” e in “Choral Public Domain Library”.


text:
La sielte dal percors e je fondade sul interès dai fruts a cognossi materiâi gnûfs e su la lôr curiositât di “viodi ce che al sucet cuant che…”. Cheste motivazion e à dade la
Chest percors al permet di svilupâ un aproç positîf e une motivazion ae acuisizion de lenghe furlane par vie che i fruts a vegnin svicinâts al furlan cun ativitâts stimolantis e buinis di
I fruts a àn colaborât tra di lôr te realizazion di diviers esperiments sientifics e produzions artistichis, esprimint lis lôr ideis creativis e origjinâls dopo di vê osservât fenomens


text:
Il CovidCurte Day al è jentrât te sô fase plui biele, ven a stâi il moment dulà che al tocje al public votâ lis contis!
O vin 12 contis in gare, di dodis autôrs che no si sa cui che a son, e che a son stâts lets di noaltris de Ostarie. O podês lei e scoltâ lis contis sul sît (e us consein di fâ dutis dôs lis robis). A ducj i iscrits ae Liste di Contecurte e je za rivade la mail cu lis indicazions e o vin bielzà vût lis primis rispuestis e votazions. Se no sês iscrits, podês iscrivisi fin tal ultim moment. Us ricuardin che al baste meti in ordin lis contis, di chê che o vês miôr in jù, e rispuindi a la mail cul ordin des contis. E se o vês cualchi dubi, faseitsi spiegâ dut da lis aventuris di Lupo Manarie.
Man a man che a nus rivin lis votazions, noaltris o inzornarin la classifiche, ma cence dîus trope che e je la distance tra lis contis e come simpri, cence disvelâ cui che al è l’autôr (che nol è cui che al à let la conte), ma dome l’ordin provisori e cence il bonus “prin puescj” che al vignarâ dât ae fin.
Si che duncje, vele chi, la classifiche provisorie des contis dopo 33 votazions:


text:
Prin di Lui dal 1916: dongje dal cimitieri di Çurçuvint a vegnin fusilâts cuatri alpins de 109esime compagnie dal bataion alpin «Monte Arvenis». A son Silvio Gaetano Ortis di Paluce, Basilio Matiz di Tamau, Giovanni Battista Coradazzi di Fors Disore e Angelo Massaro di Manià. I cuatri, par no vê ubidît a un ordin sbaliât dât di un comandant incompetent (Cjapitani Armando Ciofi) a vegnin processâts e condanâts a muart cu la acuse di rivolte e di insubordinazion: la sentence e ven lete te Glesie di Çurçuvint, mudade – pe ocasion – in Tribunâl.
Mario Flora, pronevôt di Silvio Gaetano Ortis, di tancj agns si bat pe revision de sentence e pe riabilitazion di chescj soldâts. Ae domande di revision «Il tribunâl militâr di sorveliance al rispuint che no si pues vierzi la pratiche di riabilitazion parcè che la domande a àn di fâle i interessâts – cussì al contave pre Antoni Beline intun so scrit – che a àn di furnî prove di rinsaviment e di buine condote. Alore Mario Flora e il coordenament dai circui culturâi a mobilitin la opinion publiche e a rivin a inaugurâ, te dì dal otantesim aniversari dal procès-farse, une memorie in clap, daûr dal cimitieri, cui nons dai cuatri muarts. Il coordenament al vûl rivâ ae revision processuâl e riabilitazion e al à inviade une altre campagne di sensibilizazion, invidant a mandâ 5.000 cartulinis a Rome. (…) Se i cuatri soldâts a son stâts copâts cence merit, a àn dirit di vê justizie, almancul postume. (…) Rivuart al procès, mi stoi domandant ce sens che al po vê jessi riabilitâts di un sisteme militâr che si è scualificât in chê volte e si è scualificât in cheste eternitât di agns. (…) Silvio, Tite, Basili e Agnul a son stâts disonorâts di un tribunâl cence dignitât, che al à pierdude ogni autoritât. Un tribunâl disonorât puedial onorâ?».
Mario Flora al ten dûr: sul finî dal 2009 al cunvinç il Ministri de Difese La Russa a presentâ la istance di revision dal procès ae Cort militâr di Apel. La scopule e rive tal 2010, cuant che i judiçs e il procuradôr gjenerâl Ferrante, riviodint dutis lis cjartis dal procès, a sierin la cuestion: il materiâl presentât nol è bon pal fat che lis declarazions cjapadis sù intai agns a son consideradis gjenerichis e cence valôr, parcè che no son stadis verbalizadis devant des autoritâts judiziariis.
A distance di 94 agns, la condane e je stade confermade e i cuatri soldâts fusilâts inmò une volte.
Marta Vezzi
ATUALITÂT – Fusilâts dôs voltis............
Prin di Lui dal 1916: dongje dal cimitieri di Çurçuvint a vegnin fusilâts cuatri alpins de 109esime compagnie dal bataion alpin «Monte Arvenis». A son Silvio Gaetano Ortis di Paluce, Basilio Matiz di Tamau, Giovanni Battista Coradazzi di Fors Disore e Angelo Massaro di Manià. I cuatri, par no vê ubidît a un ordin sbaliât dât di un comandant incompetent (Cjapitani Armando Ciofi) a vegnin processâts e condanâts a muart cu la acuse di rivolte e di insubordinazion: la sentence e ven lete te Glesie di Çurçuvint, mudade – pe ocasion – in Tribunâl.


text:
Benvignûts tal grant marcjât des promessis eletorâls! E je scomençade la competizion politiche pal rinovament de Cjamare e dal Senât (si vote ai 4 di Març) e, confermant une tindince in at di almancul un venteni, si anunziin programs simpri plui pompôs ma ancje di realizazion improbabile, massime sui temis nazionâi (fisc, famee, lavôr e imigrazion) a dut disavantaç dal realisim, de concretece e des implicazions locâls des sieltis nazionâls, che su chescj aspiets al è plui dificil esercitâ la fantasie eletorâl.
“La Patrie dal Friûl” cun chest servizi articolât e cîr di ripuartâ il dibatiment “su la tiere” e, al è clâr, su la tiere furlane. O vin fat ai candidâts domandis (lis cjatais intal ricuadri sot) sui temis centrâi de prossime legjislature pal Friûl: la autonomie finanziarie di Rome, la tutele e la valorizazion de lenghe e de culture furlane (e cun cheste, cun dignitât compagne, di chê slovene e todescje), il rilanç de economie, il probleme de denatalitât e dal invecjament dai furlans, lis emergjencis ambientâls dal nestri teritori.
Viodût il grant numar di listis e di candidâts in corse, si è fate la sielte di selezionâ dome lis propuestis politichis che a mostrin une presince e ramificazion reâl sul teritori furlan. Cussì, in bande des grandis coalizions e dai partîts nazionâi, o vin dât atenzion al Pat pe Autonomie ispirât di Sergio Cecotti (che cun chel a son confluîts ancje i Manoâi pe autonomie e Patrie Furlane) e al Popolo della Famiglia, moviment nazionâl, ma presint in maniere significative in Friûl. Al someave che al podès jessi de partide ancje il moviment autonomist “Acuile Furlane”, che in efiets al à presentadis lis firmis, ma che al è stât escludût de Cort di Apel di Triest par un vizi procedurâl. Al è dut câs un fat di puartade storiche il tornâ des fuarcis autonomistis intes competizions eletorâls nazionâls. Al è il precedent storic dal Moviment Friûl (presint aes Politichis ben trê voltis, intal 1979, 1983 e 1987), ma al bisugne calcolâ che, chê volte, si cjatavisi ancjemò intal clime politic de vuere frede, cuntun ecuilibri de pôre che al limitave tant l’atrat eletorâl des fuarcis autonomistis. Al sucêt invezit pe prime volte inte seconde republiche, intun clime culturâl di grande delusion pal operât dai partîts nazionâi e caraterizât di un gnûf sflorî european dai autonomisims, de Scozie ae Catalogne, cence dismenteâ l’ultin câs de Corsiche.
E a un prin risultât i autonomiscj a son za rivâts: come par incjant, i programs dai grancj partîts si son dâts une man di autonomisim. Ancje chei che, vint guviernât intai ultins agns, a ciertis cuistions a àn dedicât ben pocje atenzion.
Ma ve il cuadri dai partîts in corse (22 pe Cjamare e 20 pal Senât): a centriçampe il Pd al cor cun “Europa insieme” di Emma Bonino e dal ex socialist Nencini e cu la liste “Civica popolare” de ex ministre de Sanitât Beatrice Lorenzin. Il centridiestre al cjamine su cuatri “gjambis”: Forza Italia, Lega Nord, Fratelli d’Italia e i centriscj di “Noi con l’Italia”. Corse “solitarie” par Movimento 5 Stelle, Liberi e Uguali, Pat pe Autonomie, Popolo della Famiglia, Casa Pound, Per una sinistra rivoluzionaria, Potere al popolo, Italia agli italiani, Partito valore umano, Blocco nazionale delle libertà, 10 volte meglio, Lista del Popolo per la costituzione, Mir (il moviment di Sgarbi) e Siamo.
Viodìn cualchi curiositât dai scuintris al uninominâl. Pal Senât a Triest-Gurize al torne in cjamp l’ex president Riccardo Illy pal centriçampe. Intal coleç di Udin-Pordenon, Luca Ciriani (Centridiestre) se viodarà cu la europarlamentâr Isabella De Monte pal Centriçampe e cul scritôr Tullio Avoledo pal Pat pe autonomie. Ae Cjamare, intal coleç di Triest si dan cuintri doi furlans “une vore particolârs”: la presidente de Regjon in jessude Debora Serracchiani e rapresentarà il Centriçampe cuintri il cjargnel Renzo Tondo. In pratiche, la riedizion de sfide des Regjonâls dal 2013.
di Roberto Pensa (e à colaborât Erika Adami)
______________________________________________
Lis domandis ai candidâts
1. I pats Tondo-Tremonti e Serracchiani-Padoan a àn indebilide une vore, dal pont di viste finanziari, la autonomie speciâl dal Friûl-Vignesie Julie. Cemût ju valutial/valutie e cualis iniziativis puartaraial/puartaraie indenant in merit?
2. La tutele e la valorizazion de lenghe furlane e patìs, massime in merit ai doi cjapitui fondamentâi dal insegnament intes scuelis e dal ûs intai mass media, ancje intal servizi public Rai. Ce vuelial/vuelie fâ su chel cont?
3. I trafics tal puart di Triest a svolin e la ativazion de zone francje a dan al cjâf lûc regjonâl la oportunitât di atrai gnûfs invistiments. Lis ricjadudis sul Friûl dal inviament dal coridôr feroviari Adriatic-Baltic a son minimis. Lui/Jê si bataraial/bataraie par che il Stât al invistissi ancje sul disvilup logjistic des zonis industriâls furlanis che a son dilunc dal coridôr?
4. I furlans a riscjin la estinzion, strents tra denatalitât, alte emigrazion zovine cualificade e imigrazion no cualificade. Cuâi rimiedis struturâi proponial/proponie?
5. De tierce corsie de A4 ae alte capacitât feroviarie, dai eletrodots al consum cetant grant di teren fin aes zonis di bonificâ e al ipersfrutament dai cors di aghe pal idroeletric, l’ambient furlan al è sot assedi. Cualis sono lis sôs prioritâts sul teme?


text:
Timp di licuidazions? Al somearès di sì, viodudis lis compris che a son stadis fatis intai ultins timps in Friûl (Amga, Latariis Furlanis, apalts pal stadi) e che a somein che no cognossin frens. Il gnûf front che si vierç al è cumò chel dal credit: CariFvg, la Casse di sparagn regjonâl, e riscje cumò di jessi inglobade in Cariveneto, simpri dal Grup Intesa San Paolo. Razionalizazion, e ven definide.
Lassìn stâ i aspiets esteriôrs (il cambi di non, par esempli) e concentrìnsi sui efiets pratics cierts (su nivei ocupazionâi e sportei al è ancjemò adore par pronunziâsi): centris decisionâi strategjics che si slontanin dal teritori; mancul jentradis pe Regjon par svariâts milions di euros; pericul di riduzion dai contribûts che la Fondazion Crup, azioniste di CariFvg, an par an e met sul teritori. No dome dal mont politic, ma ancje di chel economic, si son sintudis za vôs preocupadis: dal rest, il credit al reste l’element centrâl pal disvilup des aziendis e al è il pericul che il slontanament dai centris decisionâi, cu la pierdite di un contat vêr cul teritori e la cognossince aprofondide dal tiessût produtîf locâl, al puedi tradusisi intun dam grâf pes aziendis furlanis.
Ma, dal rest, chê di Cariveneto no je la uniche operazion che e cjape dentri il sisteme creditizi regjonâl. Dopo plui di cuarante agns, di fat, Lorenzo Pelizzo al salude la presidence de Bancje Popolâr di Cividât. Intal procès di rinovament, in ogni câs, la “liende” familiâr e continue cu la presince dal nevôt di Lorenzo, Guglielmo, avocat, fi di Giovanni (ex president de Provincie e de Ausse Cuar). Sul avignî de Cividât, che e à sierât il belanç 2013 in ros, lis vôs si stracin e si fevele di pussibii interessaments de bande di altris bancjis popolârs (tra chestis la sudtirolese Volksbank, che e à metût inte smire Marostica), ancje se Lorenzo Pelizzo al à subordenât il propri pas indaûr al mantigniment de autonomie dal istitût cividin, dulà che però ancje tra i socis al è un ciert discontent, viodûts i risultâts resints. O starìn a viodi.
La situazion dal setôr dal credit si fâs duncje delicade, a plui reson se si calcolin lis tensions intal mont des Bancjis di credit cooperatîf, dovudis ai contrascj sul contrat integratîf regjonâl. E soredut se si ten cont dal disastri rapresentât dal câs Mediocredito Fvg, che par chel e je previodude une ricapitalizazion fuarte (intal ordin dai 100 milions) e che, al pâr, al acusarà ancjemò pierditis intal ordin dai 60 e 40 milions, in maniere rispetive, intal 2014 e 2015. Almancul, stant a ce che e à afermât di resint la neo-presidente Cristiana Compagno. Di visâsi, a chest fin, che al plan di ricapitalizazion no varès di partecipâ la Popolâr di Cividât (che e deten pôc plui dal 2,5% dal capitâl sociâl), intant che la Fondazion CrTrieste (Grup Unicredit), seconde azioniste dopo la Regjon cun plui dal 32%, e scuen ancjemò jessî des risiervis. In câs di dinei, pai socis si tratarès di vê di assumisi une altre cjame…
E chest nol è ancjemò dut. Parcè che Bancje Popolâr di Cividât e CariFvg a àn za anunziât di volê esercitâ la “way out”, trasformant la partecipazion detignude inte finanziarie regjonâl Friûl in azions di Autoviis Venitis. Operazion logjiche: Autoviis e devente cussì un “ripâr” sigûr, a front de situazion incierte di Friulia (che dentri al figure Mediocredito, che fin al 2016 nol rivarà al pont di paritât di belanç). Insume, miôr un rindiment sigûr, evitant cussì chei pericui che invezit a varessin di jessi leâts in maniere natural al “fâ bancje” e colaborâ al disvilup e ae cressite dal tiessût produtîf dal teritori. Ma, si sa, no son timps facii e il cont economic al dete leç. Dal rest, parcè mai lis bancjis varessino di racuei l’invît de presidente Serracchiani a “un sens responsabil di comunitât”, cuant che Mediocredito e Friulia a àn dât esempli, intal timp, di no preocupâsi masse, almancul a judicâ dai risultâts? Ae fin de fiere, al solit, a paiâ a son il tiessût produtîf e il teritori. Intal spirt plui pûr de leç dal Menga. ❚
Linux
Il mont des bancjis simpri mancul dongje des nestris cjasis............
Timp di licuidazions? Al somearès di sì, viodudis lis compris che a son stadis fatis intai ultins timps in Friûl (Amga, Latariis Furlanis, apalts pal stadi) e che a somein che no cognossin frens. Il gnûf front che si vierç al è cumò chel dal credit: CariFvg, la Casse di sparagn regjonâl, e riscje cumò di jessi inglobade in Cariveneto, simpri dal Grup Intesa San Paolo. Razionalizazion, e ven definide.


text:
dilluns, d’abril 20, 2009
Musiche furlane
Tant timp, e miôr subit no fevelâ di universitât parcè che a saressin plui che altris blestemis.... ca mi coventaran 20 agns par rivâ in somp.... anyway, cambìn gjenar, e provin cu lis recensions, tant par no savê ce fâ. chê altre setemane mi soi scoltât un pôc Suns-Antologjie de musiche furlane vol1, cun dute la musiche furlane fin al 98. Nol è che sedi cussì espert di musiche furlane, parcè che no je mainstream, par cui tu âs di cirile tu e se no tu restarâs a Dario Zampa e pôc altri. Jo par dî la veretât o'nd ai cualchi disc, dlh posse, un di aldo rossi bielut vinçût doi agns fa su cun chei dal faf, dek ill ceesa (il miôr secont me, grant biel disc, gjenar+lenga) cjot lì di ROF, inzirli, cjatât fûr ancje chel par câs lì di ROF (pecjât che no ai i tescj, parcè che o capissi pôc e nuie) e vonde. ah no ancje un di un pâr di agns fa dai beâtles. par cui de musiche fin al 98 no cognossi nuie. e a son robis bielis. Mi son plasudis:
track 2, la mê preferide, test bielon
track 4, bielute
track 5, gran biel ritmi
track 9, biele base e biel test
track 6 diviarse, e furlan "me"
track 2, la mê preferide, test bielon
track 4, bielute
track 5, gran biel ritmi
track 9, biele base e biel test
track 6 diviarse, e furlan "me"
Etichetis: musiche, musiche furlane
Subscriure's a: Missatges (Atom)


text:
EDITORIÂL – Rason e etichetis / VIERTIDURE – E je ore di cambiâ il pat sociâl o il Stât / DI BESSÔI – ENTS LOCÂI. Autoguvier cuntune Regjon lizere / ENTS LOCÂI. Democrazie di incressi te tradizion dal Patriarcjât / CLIME. Un Invier, e no dome, masse sut / CLIME. L’Osservatori Meteorologjic Regjonâl / AGRICOLTURE. Sec masse sec / TRASPUARTS. Lis dificoltâts des infrastruturis a varessin di fâ rifleti / IL SIVILOT. Friûl striçât / FRIÛL FUR DAL FRIÛL. Un Friûl autentic di chê altre bande dal Mont / TV FRIÛL E CJANÇONS. Sant Denêl, il festival de cjançon furlane / GLESIE FURLANE – IL FERÂL. Il libri plui discutût / La fabriche dai predis / MEDITANTLIS TAL SO CÛR. Brutis realtâts / GRIGNEI DI STORIE. La nassite dal nestri Stât / INTERNAZIONÂL. Nassude la Assemblee Nazionâl Catalane / FRIÛL EUROPE. Masse biele par jessi vere / LADINIE. Fiestis di identitât ladine e romancie fûr dal Friûl / SLOVENIE. Zornade ecologjiche pai nestris “cusins” / AUSTRIE. I rapresentants dai grups etnics a domandin un ritîr complet dal progjet di riforme de leç di minorance / FURLANS, DIGJITAIT FURLAN. Violin e mouse par no vê plui limits / CINE, TEATRI, ART. Se al è pe Cjargne no pues dî di no! / TAL ETERE. Timp scjadût pe Rai / MUSICHE. Joy! Ce biele zoventût / MUSICHE. Ferigo al cjante inmò / CJARGNE. Invasion americane su lis nestris monts? / CJARGNE VIVE. “Ce cal conte” di Elena Pittino / CUSINE. Paste cul ton: une gramece o un grant lus? / LA FABRICHE DAI… LIBRIS. La ristampe di Eutanasie di un Patriarcjât / Antoni Beline, La fabriche dai predis, Zirà 1999 / Spielantsi in Pasolini / CONTECURTE. Tite, classe 1924 / RIFLESSION – 3. Identitât e universalitât inte bibie / MUSEUS. La passion di un imprenditôr deventade museu / RICUARDI. Mandi Siôr Paian /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Al è scomençât il 2012 e dut il mont si domande se al sarà pardabon l’ultin an de umanitât. E par rispuindi a dutis lis domandis dai furlans (soredut a chês che i furlans no àn minimementri intenzion di fâsi) par television al è “Friûlyager – ai confins da la furlanetât”, cun Roberto Giacobbo, un program di servizi public (ae fin de pontade, visaitsi di tirâ la cjadene).
Te prossime pontade di Friûlyager:
• I Maya e la profezie de fin dal mont: dacuardi che o vin di murî ducj, ma ce fin farano lis nestris cjasis? E dut ce che o vin sparagnât?
• Une scuvierte sensazionâl: par fâ sù lis piramidis di Egjit, i faraons àn clamât sclâfs furlans: nissun altri al varès lavorât cussì tant cence lamentâsi.
• Il câs incredibil di un om cuntune dople personalitât: triestin di dì, furlan di gnot. Nissun al è ancjemò rivât a intervistâlu: di gnot al à masse ce fâ, di dì al è simpri ator.
• I cavalîrs Templârs e il Sacri Graal: ise vere che al jere plen di Tocai?
• Une profezie scure e fevele di un tsunami tal Tiliment, ma fat dut di “Gote di Cjargne” ferbint.
• Disvelât il misteri dal riduçâ de Gjoconde: e veve a pene viodût un triestin che al cjapave une multe.
• Segnalade une presince misteriose tai boscs de val dal Vaiont: cui isal? Un yeti o Mauro Corona?
• Lis lagnancis di un om cu la cjase infestade dai spirts: “Se a àn voie di stâ, che a stedin, ma almancul che mi judin a lavorâ tal ort!”.
• Parcè Leonardo da Vinci scrivevial devantdaûr? Jerial un mût par taponâ i conts o il risultât di une sere te ostarie?
• I cerclis tal forment, la int e vûl savê la veretât: ce raze di tratôrs àno i aliens? Si podìno doprâ ancje te blave?
Friûlyager. Dutis lis setemanis, un apontament cun ducj i misteris che i furlans no àn mai contât a di nissun, parcè che a àn alc di miôr ce fâ. ■
BETE DI SPERE
TV FRIÛL E CJANÇONS , LA VUIDE AI PROGRAMS. Friûlyager – ai confins da la furlanitât............
Al è scomençât il 2012 e dut il mont si domande se al sarà pardabon l’ultin an de umanitât. E par rispuindi a dutis lis domandis dai furlans (soredut a chês che i furlans no àn minimementri intenzion di fâsi) par television al è “Friûlyager – ai confins da la furlanetât”, cun Roberto Giacobbo, un program di servizi public (ae fin de pontade, visaitsi di tirâ la cjadene).


text:
Poster di aprofondiment didatic che al mostre la terminologjie, la storie e la evoluzion dal design, ancje par cognossi miôr la storie dal design de cjadree.
Realizât intal ambit dal progjet “Inzornament insegnants” Leç 482/99 fonts 2002, di une iniziative dal Consorzi Universitari dal Friûl.
Detais
Ideazion e coordenament: Alessandro D’Osualdo
Par cure di: Anna Lombardi, Patrizia Moroso, Alessandra Burelli – Didattica di Lingue Moderne Università degli Studi di Udine, Serling soc. coop – Alessandro Carrozzo
Lenghe: furlan
An: 2002
Altris posters de serie: Preistorie, Aquilee, Scuele di fumuts e Il gjornâlDiscjame


text:
Dai 27 e 29 di Setembar si è davuelte a Viterbo la cunvigne internazionâl de «Società linguistica italiana» su argoments tant che lessicologjie e didatiche li che e a son stât invidâts a partecipâ, puartant il lôr contribût, ancje la ARLeF, rapresentade di Luca Peresson, e il CFL2000, rapresentât di Silvana Schiavi Fachin, par chel che e inten la esperience dal Grant Dizionari Bilengâl Talian- Furlan (GDBTF: www.cfl2000.net). Un progjet che al è stât ancje nomenât e preseât di bande di oratôrs intervignûts ae cunvigne: Camilla Bardel e Jane Nystedt, insegnantis di lenghis ae Universitât di Stokholm, a àn spiegât cemût che al ven realizât, doprant il model dal GDBTF un gnûf dizionari Talian-Svedês. Cetant interès e à intiziât la version web dal GDBTF pes pussibilitâts inovativis rapresentadis dai imprescj informatics che e à.
O vin sintût Luca Peresson par capî miôr cemût che e je lade.
Ce significât aie la presince de lenghe furlane ta cheste cunvigne?
Cheste presince e significhe che la plui impuartante societât che e lavore te linguistiche in Italie e à ritignût il progjet dal GDBTF di cussì impuartant di dedicâi adiriture doi spazis dentri dal so 44m congrès internazionâl di studis. E je une declarazion che e dîs in maniere esplicite la alte cualitât dal progjet no dome a nivel locâl, o talian, a ancje a nivel internazionâl. Dungje a nivel assolût. Al significhe che la Arlef (e inmò prime l’Olf), il Cfl2000 e i furlans a àn dât une altre lezion di serietât.
Jerie la prime volte? Cemût ise nassude?
No mi risulte che prime, in 43 agns, un progjet di lenghe furlane al vedi vût un spazi cussì. Lis coleghis di Stocolme nus vevin segnalade la lôr intenzion di proponi un contribût a Viterbo sul progjet dal Dizionari talian-svedês e cualchi mês dopo, intun incuintri li de Universitât a Macerata, mi àn sugjerît di proponi un intervent ancje come Cfl2000. Cence la rêt do relazions nassude dal lavôr dal Cfl2000 – in sostance – no varessin capît l’interès pal nestri lavôr.
Ce prospetivis sono nassudis pal implei dal GDBTF pal talian?
Chest al è un aspiet interessant dal GDBTF. Nassût pal insegnament de lenghe furlane si rivele ancje cun otim imprest pal insegnament dal talian. La pussibilitât e nas des carateristichis informatichis dal dizionari: la separazion tra i cjamps des dôs lenghis e permet la sostituzion de lenghe furlane cuntune cualsisedi altre lenghe. E duncje al devente pussibil creâ dizionaris de lenghe taliane a cualsisedi altre lenghe, des lenghis di confin aes lenghis de gnove imigrazion.
Nus disial ancje alc su la colaborazion cu la universitât di Stocolme?
La colaborazion cul staff di Stocolem e je stade une sorprese rivade tal 2005, pôc timp dopo de distribuzion de prime version dal GDBTF. O sin stâts contatâts par valutâ la evetuâl pussibilitât di modificâ il dizionari sostituint la lenghe furlane cun chê svedese. A la nestre domande su cemût che a vessin savût dal nestri lavôr nus àn rispuindût che la prof.e Silvana Ferreri lu veve presentât tal so intervent dal «Prin colocui sul progjet dizionari talian-svedês» (Stocolme 10-12 di Fevrâr dal 2005), dopo dome cualchi zornade de prime presentazion te sede de Regjon a Udin.
Christian Romanini
ATUALITÂT – Ricognossiment internazionâl pal GDBTF............
Dai 27 e 29 di Setembar si è davuelte a Viterbo la cunvigne internazionâl de «Società linguistica italiana» su argoments tant che lessicologjie e didatiche li che e a son stât invidâts a partecipâ, puartant il lôr contribût, ancje la ARLeF, rapresentade di Luca Peresson, e il CFL2000, rapresentât di Silvana Schiavi Fachin, par chel che e inten la esperience dal Grant Dizionari Bilengâl Talian- Furlan (GDBTF: www.cfl2000.net). Un progjet che al è stât ancje nomenât e preseât di bande di oratôrs intervignûts ae cunvigne: Camilla Bardel e Jane Nystedt, insegnantis di lenghis ae Universitât di Stokholm, a àn spiegât cemût che al ven realizât, doprant il model dal GDBTF un gnûf dizionari Talian-Svedês. Cetant interès e à intiziât la version web dal GDBTF pes pussibilitâts inovativis rapresentadis dai imprescj informatics che e à.


text:
Pre Josef Marchet, cjalât di distance rispiet ae sô ete, al somee pardabon un inteletuâl dal Rinassiment rivât fintremai tal biel mieç dal Nûfcent.
Cun di fat, personalitât, preparazion e interès lu fasin une figure poliedriche cun visions sui problemis e capacitât di frontâju che a jerin inedits in chê volte e ancjemò di grant interès cumò. Indotorât te Universitât Catoliche di Milan, cuant che al tornà in Friûl al insegnà tal liceu dal seminari di Udin, po tai liceus Stellini e Bertoni e po al Percoto. Il fassiscj lu mandarin al confin, ma finide la vuere al tornà ferbint e, cun Felix Marchi, un miedi, al fondà tal 1946 il gjornâl La Patrie dal Friûl e al fasè di santul al grup leterari Risultive.
Al jere convint che la marilenghe si sarès salvade se e fos stade insegnade a scuele e, ancje par chest, si metè a fâ un lavoron che al publicà tant che Lineamenti di grammatica friulana, la sô opare plui grande dutun cul volum La scultura lignea in Friuli, che i critics lu considerin «fondamentâl».
Ma pre Marchet al preparà tancj altris “imprescj” par che i furlans no podessin dî di no vênt par coltâ la lôr identitât. Al publicà Uomini e tempi, ilustrazion critiche de vite e des oparis di 109 personaçs e notis su altris 773; al metè adun il materiâl che po al è deventât Le chiesette votive del Friuli, biel che su la Vita Cattolica al scriveve Lis predicjis dal muini, intervents li che no lis sparagnave a di nissun. Cun chei scrits ancje al compagnave, cirint di tignî tal troi che i pareve il plui just, une societât che tra i agns Cincuante e Sessante e scomençave a mudâ di corse ancje chenti. (A.L.)


text:
Cul gnûf an scolastic, i canais e lis fameis austriachis si son cjatâts di front di cualchi novitât. Tacant di chês che o podìn clamâ “classis diferenziadis” pe lenghe todescje, cence contâ lis normis plui penzis par fâur cuintri a chei che a van “in marine”. O fevelìn in dute la Austrie di plui o mancul 700 classis di todesc pai scuelârs che no rivin a stâ daûr come cu va aes lezions par vie di problemis cu la lenghe, e che par chest a son stâts judicâts tant che arlêfs “particolârs”. In chestis classis si insegne il todesc par 15-20 oris, daûr di un program specific, biel che in materiis tant che il dissen, la musiche, la gjinastiche i fruts a vegnin metûts intes classis normâls pe lôr etât. L’unic limit al è che chestis classis “diferenziadis” a vegnin formadis dome scomençant di un minim di 8 scuelârs par ogni sede. A àn l’oblic di frecuentâlis dome i scuelârs iscrits al prin cicli di studis che a son a pene rivâts in Austrie e che si scuen metiju dentri intal sisteme scolastic austriac. Ae fin di ogni semestri si varan di valutâ i progrès e, cuant che a saran rivâts al nivel just di cognossince de lenghe, i canais a podaran jessi inserîts intes classis regolârs. In chestis classis, dut câs, a varan di stâ daûr a 6 oris di supuart linguistic in plui dal normâl orari di lezion. L’inseriment intune classe diferenziade al vignarà fat su la fonde di un test di jentrade, che al somee che nol sedi inmò pront e, duncje, par chest an la decision le cjaparà il diretôr de scuele. Tant che il test di jentrade, al somee che no sedin ancjemò pronts nancje i programs ministeriâi e i tescj di valutazion par chest insegnament diferenziât, e che si scugnarà di fat lâ indevant cun plui libertât.
Cul an scolastic, i regolaments pes assencis injustificadis a deventin plui grivis. Scomençant di chest an, il scuelâr che intant dal periodi scolastic dal oblic (9 agns) al rivarà a 4 dîs di assence injustificade, ancje no seguitîfs, al sarà mandât devant de autoritât aministrative distretuâl e al varà di paiâ 110 euros di multe. La procedure par dâ lis punizions e sarà plui semplice e duncje, intal câs di piçulis baronadis, il preside e i insegnants a podaran dâ subit cjastîs tant che il reclam.
Chestis no son dal sigûr lis unichis novitâts inte scuele austriache.
E je daûr a jentrâ in vore une gnove schirie di normis su la autonomie scolastiche, fate buine intal 2017, e cun di plui gnovis regulis sul numar dai arlêfs par classe, pe nomine dai docents, parie cun gnûfs criteris pes iscrizions ae scuele primarie.
Al è za partît il progjet de “Neue Mittelschule”, ven a stâi la “gnove scuele medie”, che e varès di rivâ a standardizâ la preparazion e a superâ il sisteme di distribuzion dai arlêfs in base al merit, sisteme che tancj a definissin classist. Fin in dì di vuê, chest si fâs za a 9 agns di etât (la nestre cuarte elementâr), cuant che al ven definît il percors scolastic seguitîf (o la scuele professionâl o il gjinasi, uniche pussibilitât pe universitât) e chest al marcarà la vite e la cariere. ❚
Barbara Cinausero
AUSTRIE. Classis diferenziadis pai scuelârs forescj............
Cul gnûf an scolastic, i canais e lis fameis austriachis si son cjatâts di front di cualchi novitât. Tacant di chês che o podìn clamâ “classis diferenziadis” pe lenghe todescje, cence contâ lis normis plui penzis par fâur cuintri a chei che a van “in marine”. O fevelìn in dute la Austrie di plui o mancul 700 classis di todesc pai scuelârs che no rivin a stâ daûr come cu va aes lezions par vie di problemis cu la lenghe, e che par chest a son stâts judicâts tant che arlêfs “particolârs”. In chestis classis si insegne il todesc par 15-20 oris, daûr di un program specific, biel che in materiis tant che il dissen, la musiche, la gjinastiche i fruts a vegnin metûts intes classis normâls pe lôr etât. L’unic limit al è che chestis classis “diferenziadis” a vegnin formadis dome scomençant di un minim di 8 scuelârs par ogni sede. A àn l’oblic di frecuentâlis dome i scuelârs iscrits al prin cicli di studis che a son a pene rivâts in Austrie e che si scuen metiju dentri intal sisteme scolastic austriac. Ae fin di ogni semestri si varan di valutâ i progrès e, cuant che a saran rivâts al nivel just di cognossince de lenghe, i canais a podaran jessi inserîts intes classis regolârs. In chestis classis, dut câs, a varan di stâ daûr a 6 oris di supuart linguistic in plui dal normâl orari di lezion. L’inseriment intune classe diferenziade al vignarà fat su la fonde di un test di jentrade, che al somee che nol sedi inmò pront e, duncje, par chest an la decision le cjaparà il diretôr de scuele. Tant che il test di jentrade, al somee che no sedin ancjemò pronts nancje i programs ministeriâi e i tescj di valutazion par chest insegnament diferenziât, e che si scugnarà di fat lâ indevant cun plui libertât.